b"\n_START_ARTICLE_\nCatedral de Nidaros\n_START_SECTION_\nHist\xc3\xb2ria\n_START_PARAGRAPH_\nLa catedral fou constru\xc3\xafda sobre la tomba d'Olaf Haraldsson, qui caigu\xc3\xa9 l'any 1030 a la batalla de Stiklestad. Fou nomenat sant un any despr\xc3\xa9s de la seva mort i es produ\xc3\xad una allau de pelegrins a la seva tomba. Ben aviat s'hi constru\xc3\xad al damunt una petita capella de fusta._NEWLINE_El rei Olaf III va donar perm\xc3\xads, l'any 1070, de substituir la capella per una esgl\xc3\xa9sia de pedra, la qual s'enllest\xc3\xad l'any 1090. L'any 1152 es dugu\xc3\xa9 a terme una extensa ampliaci\xc3\xb3 de l'esgl\xc3\xa9sia que, fins a l'any 1300, seria constantment reformada i ampliada._NEWLINE_L'esgl\xc3\xa9sia fou greument danyada a causa dels incendis dels anys 1328, 1432 i 1531. Despr\xc3\xa9s de l'incendi de l'any 1531, i per manca de recursos financers, nom\xc3\xa9s se'n reconstru\xc3\xad l'absis. L'any 1708 l'esgl\xc3\xa9sia s'incendi\xc3\xa0 i nom\xc3\xa9s en quedaren els fonaments. L'any 1719, poc abans que s'enllest\xc3\xads la reconstrucci\xc3\xb3, hi impact\xc3\xa0 un llamp i l'incendi que provoc\xc3\xa0 devast\xc3\xa0 l'esgl\xc3\xa9sia reconstru\xc3\xafda._NEWLINE_L'any 1869 s'inici\xc3\xa0 oficialment la reconstrucci\xc3\xb3 de la catedral per l'arquitecte Heinrich Ernst Schirmer. A causa de la manca de models de l'antiga esgl\xc3\xa9sia, bas\xc3\xa0 la reconstrucci\xc3\xb3 en especulacions. La reconstrucci\xc3\xb3 s'enllest\xc3\xad, oficialment, l'any 2001."